Ջիա Խան

Նաֆիսա «Ջիա» Խան (, ), հնդիկ դերասանուհի և երգչուհի։ Իր կարիերայի ընթացքում հասցրել է նկարահանվել ընդամենը 3 ֆիլմում, որոնցից երկուսը վարձույթում վաստակել են ավելի քան 1 մլրդ ռուփի։ Իր առաջին դերի համար առաջադրվել է Filmfare Award մրցանակի` Լավագույն կանացի դեբյուտ անվանակարգում։

Կենսագրություն 
Նաֆիսա Խանը (իսկական անունը՝ Ջիա) ծնվել է 1988 թվականի փետրվարի 20-ին, Նյու Յորքում՝ Ալի Ռիզվի Խանի և դերասանուհի Ռաբիա Ամինի ընտանիքում։ Հետագայում նրա ծնողները բաժանվել են։ Մոր հաջորդ ամուսնությունից Ջիան երկու կրտսեր քույր ուներ՝ Կավիտան և Կարիշման։

Դերասանուհի դառնալը Ջիայի երազանքն է եղել վեց տարեկանից, երբ նա դիտել է «Ուրախ մարը» ֆիլմը, որում խաղում էր Ուրմիլա Մատոնդկարը։ Խանը որպես կեղծանուն օգտագործել է Ջիա անունը՝ ի պատիվ «Ջիա» (1998) ֆիլմում Անջելինա Ջոլիի հերոսուհու։

2004 թվականին, տասնվեց տարեկանում, նա հավակնում էր խաղալ Tumsa Nahin Dekha ֆիլմի գլխավոր դերում, սակայն տարիքի պատճառով չի անցել քասթինգը, և նրան փոխարինել է Դիյա Միրզան։ Երկու տարի անց նորամուտը նշել է «Հեշտ չէ հավատալ սիրուն» ֆիլմում` չնայած դրա սադրիչ համատեքստին։ Ֆիլմը ձախողվել է վարձույթում, սակայն նրա դերը արժանացել է քննադատների գովասանքին։ 

2008 թվականին թողարկվել է «Գաջինի» ֆիլմը, որտեղ նա խաղացել է գլխավոր հերոսի պատմությունն ուսումնասիրող բժշկական քոլեջի ուսանողուհու դերը, և որը դարձել էր Հնդկաստանի այդ տարվա տարվա և կինեմատոգրաֆի ամենահասութաբեր ֆիլմն այդ պահին։

2010 թվականին Խանը գրեթե ավարտել է նկարահանումները «Պարիր հանուն շանսի» ֆիլմում, որտեղ նրա գործընկերը պետք է դառնար Շահիդ Կապուրը, սակայն հեռացել է նախագծից, և նրան փոխարինել է Ժենելիա Դե Սոուզան։ Նույն տարում թողարկվել է նրա վերջին` «Լիքը տունը» Ֆիլմը, որտեղ նա խաղում է գլխավոր հերոսի նախկին կնոջ դերը։ Ֆիլմը բացասական արձագանքներ է ստացել քննադատների կողմից, սակայն կոմերցիոն հաջողություն է ունեցել։ Նա համաձայնություն է տվել նաև մի քանի ֆիլմերում մասնակցելու համար, որոնցից էր Aap Ka Saaya-ն, որտեղ պետք է խաղար Ռանբիր Կապուրի կնոջ դերը, ֆիլմը, սակայն, այդպես էլ չի ավարտվել։

Ֆիլմագրություն 
Իր կյանքի ընթացքում դերասանուհին նկարահանվել է միայն երեք ֆիլմերում։

Անձնական կյանք 
Դերասանուհու վերջին ընկերը, որի հետ նա սկսել է հանդիպել 2012 թվականի սեպտեմբերին, Սուրաջ Պանչոլին էր՝ հնդիկ դերասաններ Ադիտա Պանչոլիի և Զարինա Վահաբի որդին։

Մահ 
25-ամյա Ջիան 2013 թվականի հունիսի 3-ին կախվել է Ջուհուի (Մումբայ, Հնդկաստան) իր տանը և մահացած է հայտնաբերվել իր մոր կողմից՝ երեկոյան ժամը 11:23-ին։

Դատական փորձաքննությունը ցույց է տվել, որ աղջկա արյան մեջ ալկոհոլ է եղել։

Մի քանի օր անց հայտնաբերվել է դերասանուհու` ինքնասպանությունից առաջ գրած վեց էջանոց գրությունը։ Դրանում Ջիան դիմել է անհայտ տղամարդու՝ խոստովանելով, որ սիրում է նրան և բողոքելով նրա վատ վերաբերմունքից։

Այն բանից հետո, երբ Ջիայի մայրը հրապարակել է այդ գրությունը, 2013 թվականի հունիսի 10-ին Սուրաջ Պանչոլին կալանավորվել է` ինքնասպանության հասցնելու մեղադրանքով և բանտում անցկացնելով 21 օր, ազատ է արձակվել 50 հազար ռուփի գրավի դիմաց։

2013 թվականի հոկտեմբերին Ջիայի մայրը հայտարարել է, որ իր դուստրը սպանվել է «իրեն շատ մոտ ինչ-որ մեկի կողմից», և հրապարակել էր անկախ բժշկական փորձաքննության եզրակացությունը, որում նշվում էր «մեծ հավանականության» մասին, որ դերասանուհու մահը «կախաղանի միջոցով սպանություն էր»։

Ծանոթագրություններ

Արտաքին հղումներ 
 

 
Դերասանուհիներ այբբենական կարգով
Հնդիկ դերասանուհիներ
Ինքնասպան դերասանուհիներ
Ինքնասպան երաժիշտներ
Հնդիկ երգիչներ